khistorydata/jeongjo-sjw-relations huggingface dataset:
정조 7년
李在學。以一所巡廳言啓曰。四月二十九日夜。武藝別監金大義執捉草記批旨內。相考案簿。元無似此名字。更爲草記可也事。批下矣。當夜監軍臣李身敬初更量。逢着着紅衣人於板廛前路。問其姓名。則答以爲武藝別監金大義。故據其所告。依例草記矣。今承批旨。更爲採問。則上項武藝別監。初非金大義。乃是金鼎九云矣。敢啓。傳曰。所謂金鼎九稱名人。因渠自現。業欲依訓將筵稟。定式科罪。而大抵奏御文字。何等莫重。則李身敬之只憑道聽之說。不考牌持之牌。以虛名草記。事之疎忽。孰大於此。且聞闕隷。不付踐更之卒。任渠所之云云。以此以彼。誤妄莫甚。身爲宣傳官。晝則噤口。不禁駕前之喧嘩。夜則酖睡。不知夜禁之嚴重。所當決棍懲勵。而適値齋日。姑不處分。自今日。更令發巡捉得諸凡豪悍冒禁之人。明知其恪勤之★★★後。當分揀。以此分付。此草記勿施。
정조 7년
癸卯五月初一日辰時。上御誠正閣。吏房承旨入侍時。右承旨林錫喆。假注書李敬五。記事官李崑秀尹行任。以次進伏訖。上命書傳敎曰。禮房承旨馳詣景慕宮。奉審摘奸以來。省牲先爲爲之事。分付。又命書傳敎曰。太廟夏享。因上冊行禮相値。未克躬將。以是宮享。不得已攝儀。情禮則缺然。甚矣。纔已傳香。仍令先爲省牲。今日申後。從月覲門展拜。仍爲省器。以此知悉。上曰。挾輦軍八十名。以金虎門入直軍爲之。出榻敎上曰。軍士房承旨入侍。賤臣承命出。與左承旨李在學偕入進伏。上曰。今番只行省器。故與省牲有異。禮曹儀註。以黑團領磨鍊。仍命書榻敎曰。出宮門路。以協陽門爲之。上曰。肄儀如未及爲之。則待動駕後。行禮事。分付。賤臣承命出。以肄儀已行之意仰達。上曰。抄啓文臣親試。初三日爲之。出榻敎仍命退。承史以次出。
정조 7년
癸卯五月初一日申時。上詣景慕宮。展拜入侍時。檢校直提學鄭民始。檢校直閣金宇鎭鄭東浚徐龍輔。行都承旨沈頤之。左承旨李在學。右承旨林錫喆。左副承旨吳大益。右副承旨黃昇源。同副承旨尹承烈。假注書徐瀅修李敬五。記事官李崑秀尹行任。以次侍立。上具翼善冠衮龍袍。乘輿出協陽門。由月覲門日瞻門。詣景慕宮。行展拜禮後。詣廟內奉審。仍詣省器位。省器訖。還入齋殿。上曰。本宮都提調提調入侍。賤臣承命出。與判府事徐命善。禮曹判書徐浩修。戶曹判書徐有隣偕入進伏。命善曰。日氣頗熱。勞動之餘。聖體。若何。上曰。一樣矣。上曰。麥事。何如。命善曰。姑有豊登之望云矣。上曰。江界事。不成說矣。命善曰。其利不過數千兩云。李應爀誠無狀矣。有隣曰。目下所用人蔘。近三十斤。而必於七月內上來。然後可及矣。上曰。今番卜定體蔘幾斤。有隣曰。尾蔘十五斤矣。上曰。倭譯所賣。倭譯摘發。何也。命善曰。似必專其利矣。上曰。倭人之受食造蔘。何意。命善曰。聞其俗習。雖造蔘。必利於病。故似然矣。上曰。通信使甲辰年當入去云。然否。命善曰。然矣。命善曰。自廟堂似當擧行。而輔養官從近擇定。似好矣。上曰。肅廟朝五歲。始有輔養官。少俟何妨。上曰。禮判先退。上曰。洪義泳事。實不成說。大臣事。誠慨然矣。上命書榻敎曰。江界府使有闕之代。勿論文武。各別擇差。不多日內下送。仍還宮。諸臣以次退出。
정조 7년
行都承旨沈豐之未肅拜。行左承旨朴祐源坐直。行右承旨柳義養坐。左副承旨林錫喆坐。右副承旨徐龍輔坐。同副承旨洪履健坐直。注書李祖承病一員未差假注書徐瀅修仕李敬五仕直。事變假注書朴能源仕。
정조 7년
林錫喆啓曰。明日再明日國忌齋戒正日。視事頉稟。傳曰。知道。
정조 7년
徐龍輔啓曰。合辭方張之時。兩司無詣臺之員。除在外疏批未下外。呈告人員。竝卽牌招。何如。傳曰。允。
정조 7년
傳于徐龍輔曰。兵曹判書更爲牌招。
정조 7년
傳于朴祐源曰。右副承旨入侍。
정조 7년
傳于徐龍輔曰。摠管中時帶亞將人許遞。前望單子入之。
정조 7년
副摠管前望單子入之。姜世晃落點。
정조 7년
吏曹口傳政事。以柳義養爲兵曹參判。
정조 7년
傳于沈豐之曰。承旨前望單子入之。
정조 7년
承旨前望單子入之。朴祐源柳義養洪履健落點。
정조 7년
刑曹參判前望單子入之。沈頤之落點。
정조 7년
傳于洪履健曰。御製監印閣臣入侍。
정조 7년
林錫喆啓曰。新除授行左承旨朴祐源。行右承旨柳義養。同副承旨洪履健。竝卽牌招察任。何如。傳曰。允。
정조 7년
都承旨前望單子入之。金履素落點。
정조 7년
洪履健啓曰。抄啓文臣親試。明日爲之事。命下矣。處所以何處爲之乎。敢稟。傳曰。便殿爲之。
정조 7년
傳于林錫喆曰。不爲待令戶曹郞廳。竝拿處。
정조 7년
傳于朴祐源曰。兵曹判書金鍾秀。記過待令。
정조 7년
以宣傳官李潤集拿處傳旨。傳于徐龍輔曰。分揀。
정조 7년
以注書尹行任禁推傳旨。傳于徐龍輔曰。分揀。
정조 7년
傳于林錫喆曰。新除授都承旨。牌招察任。
정조 7년
朴祐源啓曰。新除授行都承旨金履素。時在京畿驪州地。斯速乘馹上來事。下諭。何如。傳曰。許遞。前望單子入之。
정조 7년
以戶曹郞廳韓大裕等拿處傳旨。傳于洪履健曰。今番姑爲分揀。
정조 7년
都承旨前望單子入之。徐晦修落點。
정조 7년
兵曹參判前望單子入之。吳載純落點。
정조 7년
傳于柳義養曰。右副承旨與兵曹判書入侍。
정조 7년
傳于洪履健曰。左承旨入侍。
정조 7년
兵曹參知前望單子入之。黃昇源落點。
정조 7년
承旨前望單子入之。沈豐之徐龍輔落點。
정조 7년
傳于洪履健曰。右副承旨入侍。
정조 7년
刑曹啓目。粘向前槐山郡守成光默。係是朝官。令該府處之爲白乎旀。當該刑鎖等段。不可一次刑訊而止。加刑懲勵放送之意。分付道臣。何如。判付啓。竝只依回啓。施行爲有矣。成光默段。以査啓中事實嚴問。捧口招以入。金吾判堂。尙未出仕。令政院牌招。使之今日內。開坐擧行爲良如敎。
정조 7년
洪履健啓曰。判義禁李命植牌不進。推考傳旨今方捧入。而開坐命下之後。如是違牌。事甚未安。更爲牌招。以爲擧行之地。何如。傳曰。允。
정조 7년
刑曹啓目。粘向前江界府使李應爀。係是朝官。移義禁府處之。何如。判付啓。渠雖武弁。亦有廉恥。耽此剩貨之利。甘犯剝民之罪。究厥所爲。極其駭痛。令該府拿來嚴問。口招以聞。新除府使。使之明日辭朝爲良如敎。
정조 7년
朴祐源。以義禁府言啓曰。平安監司李性源狀啓。據刑曹粘目判付內。江界前府使李應爀。令該府拿來嚴問。口招以聞事。命下矣。李應爀時在任所云。依例發遣府書吏。交代後拿來。何如。傳曰。允。
정조 7년
右副承旨柳義養疏曰。伏以。天佑宗祊。邦籙永鞏。縟禮載成於殿宮。享儀親擧於園寢。聖孝冞光。新休丕彰。臣民慶忭。大小同情。仍伏念。臣賦性中下。學識魯莽。本非需世之姿。不但臣所自知。亦我聖明之所俯燭也。特以聖恩偏隆。過加拂拭。遍歷淸要之班。猥參大夫之後。立朝二十餘年。曾無絲毫之報。居常愧懼。若隕淵谷。迺者二品陞秩之命。遽下於諸陵敦匠之後。先授以騎省。又除以承宣。誤恩之荐加。一何至斯。罔功濫賞。旣非國家之令典。匪才驟陞。亦有古人之炯戒。臣於是何敢爲揚揚冒膺之計哉。天牌之下。趨承無路。玆敢冒陳短章。仰瀆崇聽。伏乞聖明。亟命收臣新陞之秩。治臣逋慢之罪。以重公器。以安私分。千萬幸甚。答曰。省疏具悉。勞多可紀。卿其勿辭行公。
정조 7년
校理李錫夏疏曰。伏以。天休滋至。寶籙無疆。禮擧不祧。孝光上號。至若元子之定號。實是億萬年鞏固之基。八域含生。蹈舞同情。仍伏念。臣年未弱冠。名竊黃甲。惟我先大王。特侈假借之恩。改錫名字。勸戒鄭重。屢勤衮褒。榮渥隆摯。臣感結涕泣。不知死所。逮夫我殿下臨御之後。五朔堂后。獲覲密邇之光。百日史局。遽荷陞敍之典。從而柏府薇垣。除旨聯翩。榮已極矣。分已踰矣。至於抄啓之選。在臣身尤不近似。雖不得不隨諸臣後。不恤濫竽之譏。粗殫畫葫之技。而疎才蔑學。專昧經傳之旨。幼年決科。久抛程式之業。出口生疣。觸處呈拙。不但臣之顔發騂而背有汗。其愚騃譾劣之狀。莫逃於聖鑑之下。而誤恩愈加。寵賚頻降。祖孫父子。相對感祝。每恐過福生災。乃者玉署特除之命。忽降於夢想不到之地。臣聞命驚惶。五內失守。殆不能自定。夫經幄之材。遴選至重。論思之責。職任自別。雖宿學老儒之循序以進者。猶且逡巡辭巽。不敢遽膺。況如臣者。以年則淺鮮也。以才則鹵劣也。反覆思量。實未知何以致此。則況敢以格外異恩。若固有之。揚揚冒據。以犯不稱之譏乎。只緣牌召連促。至再至三。義分是懼。黽勉趨膺。而繼以屢登講筵。醜拙畢露。惶愧交切。聖度寬大。曲加包容。諭之以拔擢之意。勉之以啓沃之責。從古以來。孰有如臣藐小蒙騃者。得此千古曠絶之恩也。歷日思惟。只增惶蹙。其不可以一出叩謝。而仍因蹲冒也決矣。且臣母。素患虛勞之症。便成十年貞疾。源委甚重。發作無常。數日鎖直。方寸耿耿。及其脫直還家。母病作苦。居然已數日。而恐臣憂慮。不使之通及於禁廬也。臣左右扶將。煎熬度日。以此情地。尤不可以束帶供仕。玆敢畧入文字。仰暴血懇。伏乞天地父母。俯垂諒察。亟賜鐫改。以重公器。以便救護。仍治臣瀆擾之罪。以肅朝綱。千萬幸甚。省疏具悉。爾其勿辭。救護母病。
정조 7년
癸卯五月初二日卯時。上御誠正閣。右承旨入侍時。右承旨林錫喆。假注書李敬五。記注官金健修。記事官李崑秀。以次進伏訖。上曰。御製監印閣臣入侍。賤臣承命出。與檢校直閣徐鼎修徐龍輔偕入進伏。上命書傳敎曰。出牌雖在深夜。到曉承召。稽忽甚矣。當該兵曹堂上遞差。上曰。兵曹參判參知。刑曹參判。前望單子入之。出榻敎上命書傳敎曰。左副承旨聞有實恙。許遞。又命書傳敎曰。今番除命。旣非强迫之擧。則再出召牌。一味逡巡。況拔例牌招。亦屬不常有之事。揆以分義。豈可在家不進。且有將來之敎。曲念至矣。然而尙無動靜。此何道理。行兵曹判書金鍾秀。從重推考。前牌望勿施。更卽牌招。使之斯速受符。違牌去來。更勿呼望。如是申飭之後。將以何辭。引以爲義乎。以此政院各別嚴飭。又命書傳敎曰。注書傳命之際。行步緩緩。承敎之時。噤口不應。當該注書李敬五汰去。仍命退。諸臣以次出。
정조 7년
癸卯五月初二日未時。上御誠正閣。右副承旨入侍時。右副承旨黃昇源。假注書李敬五。記事官金龍顯。記注官金健修。以次進伏訖。上曰。兵曹判書入侍。賤臣承命出。與兵曹判書金鍾秀偕入進伏。上曰。卿之處義。予實未曉。視今朝廷無人。如卿之人。其將捨諸。鍾秀曰。昨年以後。官職去就。非所可論。假令從宦。實無用處矣。上曰。卿之情理。若至難强。則予何强迫。而此時不至甚熱。必須將來近城之地好矣。近日朝廷。實不成說。一番肅謝。旋卽遞歸。是何國綱。兵判亦有覲親之例。因他公事。佩符來往。未爲不可。鍾秀曰。臣雖愚昧。豈不知曲體之聖恩。而目下親病。萬無暫離之勢。賴天之靈。幸不至添加。則敢不奉承聖敎。而此與他職有異。豈有帶重任覲親之例。伏乞體諒。得蒙造化生成之澤。臣雖自今退去。國本有泰山盤石之固。退無所憂矣。上曰。麥事。果何如。鍾秀曰。兩麥大登。賑政有效。莫非聖澤矣。上曰。兵判先退。仍命書傳敎曰。本兵之長。受佩命召。例不得擅出城外。至於三局將臣。或値請由得暇之時。猶有他大將兼察之例。本兵則實無分力之人。然自前有因公或奉命之擧。許畀旬日之暇。筵中見重臣。以將來之意。筵敎不啻縷縷。在重臣之心。豈無商量之端。以今重臣情理。仍住城中。强令供劇。旣欠體諒之意。又非禮使之道。纔許一兩日內省覲。必令將來。此何異於奉命之行。求之前例。綽有可據。以此意兵判知悉。使之仍佩往來。上曰。新除授都承旨。牌招察任。出榻敎仍命退。承史以次出。
정조 7년
癸卯五月初二日酉時。上御誠正閣。左承旨入侍時。行左承旨朴祐源。假注書李敬五。記注官金健修。記事官李崑秀。以次進伏訖。上命書榻敎曰。兵判記過蕩滌。上曰。端午帖都居首施賞乎。各殿壯元。各各施賞乎。知入。賤臣承命出問。以都居首施賞之意。仰達。上曰。都承旨許遞。前望單子入之。右承旨批下。牌招察任。新除授承旨。竝牌招察任。出榻敎上曰。分付兼春秋。往傳領府事。發牌中樞府錄事。議政府司錄。往傳時原任大臣。皆令明朝入侍。仍命退。承史以次出。
정조 7년
行都承旨趙時俊未肅拜。行左承旨朴祐源坐。行右承旨柳義養坐直。左副承旨李時秀未肅拜。右副承旨徐龍輔坐。同副承旨洪履健坐直。注書李祖承病一員未差假注書徐瀅修仕沈晉賢仕直。事變假注書朴能源仕。
정조 7년
朴祐源啓曰。禁衛營將官來言。今日本營軍兵。日次私習云矣。敢啓。傳曰。知道。
정조 7년
朴祐源啓曰。御營廳將官來言。今日本廳軍兵。日次私習云矣。敢啓。傳曰。知道。
정조 7년
傳于李時秀曰。左副承旨入侍。
정조 7년
傳于李時秀曰。試官以下入侍。
정조 7년
李敬五汰去。代以沈銖爲假注書。
정조 7년
柳義養啓曰。判義禁李命植牌不進。推考傳旨今方捧入。而開坐命下之後。日事違召。不卽擧行。事甚未安。更卽牌招。何如。傳曰。允。
정조 7년
傳于李時秀曰。江界都護府使吳載熙下直。長弓一張。長箭一部。片箭一部。筒兒一箇賜給。
정조 7년
都承旨前望單子入之。趙時俊落點。
정조 7년
李時秀啓曰。判義禁李命植再牌不進。推考傳旨今方捧入。而開坐命下之後。連違召牌。不卽擧行。事甚未安。所當更請牌招。而係是一日三牌。何以爲之。敢稟。傳曰。更爲牌招。
정조 7년
以掌令安鼎大。司諫李福徽等牌不進。罷職傳旨。傳于李時秀曰。只推。
정조 7년
以全羅監司罪人邊文贊到配啓本。傳于李時秀曰。纔經大霈。編配夥然。亦甚可悶。似此罪名。竝放送。
정조 7년
傳于柳義養曰。坐直承旨入侍。
정조 7년
承旨前望單子入之。李時秀落點。
정조 7년
柳義養啓曰。臣與左副承旨林錫喆伴直矣。纔已遞職出去。新除授左副承旨李時秀牌不進。罷職傳旨今方捧入。伴直無人。同副承旨洪履健。卽爲牌招入直。何如。傳曰。允。
정조 7년
沈銖在外。代以沈晉賢爲假注書。
정조 7년
以左副承旨李時秀牌不進罷職傳旨。傳于柳義養曰。只推。
정조 7년
柳義養。以禮曹言啓曰。今此永陵端午祭享時。兩官當爲備員進參。而參奉有闕未差矣。莫重祭享。兩官不可不備員。參奉有闕之代。卽令該曹口傳差出。以爲備員將事之地。何如。傳曰。允。
정조 7년
柳義養啓曰。卽者吏曹假郞廳來言。永陵參奉口傳差出事。禮曹草記允下。而初入仕次堂。例不得擧行云矣。何以爲之。敢稟。傳曰。令次堂擧行。
정조 7년
吏曹口傳政事。以鄭可容爲永陵參奉。
정조 7년
柳義養。以吏曹言啓曰。今此永祐園端午祭獻官。行副司直趙時俊。移拜承旨。不得已以刑官塡差。改付標以入之意。敢啓。傳曰。知道。
정조 7년
李時秀。以義禁府言啓曰。洪忠監司金文淳査啓據。刑曹粘目判付內。槐山前郡守成光默。嚴問捧口招以入事。命下矣。成光默今方待命。卽爲拿囚之意。敢啓。傳曰。知道。
정조 7년
柳義養。以刑曹言啓曰。因全羅道長水縣徒三年定配罪人。邊文贊到配啓本。纔經大霈。編配夥然。亦甚可悶。似此罪名。竝放送事。命下矣。上項罪人邊文贊。及慶尙道英陽縣孫仁伯。延日縣趙夢顯金運興。平安道陽德縣林正云。黃海道黃州牧申得文。長連縣鄭鎭民等。俱以非四件。猥濫擊錚罪。徒三年定配。依傳敎。竝卽放送事。分付各該道道臣之意。敢啓。傳曰。知道。
정조 7년
刑曹啓目。咸鏡監司徐有寧。旣已遲晩。所當照律施行是白乎矣。係是二品。臣曹不敢擅便。上裁。何如。啓。分揀爲良如敎。
정조 7년
持平徐配修疏曰。伏以。天祐宗祊。茀祿川至。徽號親上於殿宮。享禮誕擧於園寢。臣民歡忭。大小同情。仍伏念。臣本以無似。屢叨臺銜。未嘗出一言論一事。以副我聖上虛佇之盛意。臺烏之噤。自知甚明。大僚之斥。固所甘心。撫躬循省。無地容措。且臣素患痰癖之症。越添於連日奔走之餘。昨自公退。一倍尤劇。落玆床笫。宛轉叫苦。時日之間。起動無望。略控短章。仰干崇嚴。伏願聖慈。俯賜鑑諒。亟許鐫免。以延殘喘。仍治臣瀆擾之罪。以肅朝綱焉。臣於乞免之章。不宜贅及。而事在目下。敢此附陳。惟聖明澄省焉。嘻噫。痛矣。丙丁之逆。尙忍言哉。凡厥兇醜。何莫非今日臣民不共戴天之讎。而至若趾述纘父子叔姪之諸賊。實是載籍以來所未聞之劇逆大憝也。集千古凶戾之氣。鍾一室梟獍之性。射天之謀。言之骨驚。懷刃之變。思之膽掉。雖在歲月稍久之後。益激神人共憤之忱。語及此賊。愚夫愚婦。莫不髮豎眥裂。惟彼劇逆之同堂洪儀泳。挾紙入場。冒占科試。纔免應坐之親。遽生榮進之計。人心之無忌憚。胡至此極。及其名登榜眼。萬目瞠然。咸曰彼夫也。當屬三館之末矣。見分館記。則屬之國子下槐院一等而已。驚駭之極。寧欲無言。且京來之嘯聚凶徒。指日擧事。此何等凶變。何等劇賊。而新榜及第李東埴。卽以京來之親屬。亦占國子之選。物情亦不勝其憤惋。噫。前之趾述。今之京來。俱是凶逆中巨魁大慝。而或係同堂之屬。或以同鄕之親。俱占國子之選。便同無故之人。臣實憂歎。不知所喩也。夫一部明義錄。卽今日之春秋。而年移歲久。義理漸晦。至使此等凶逆之親屬。置之掄選之列。而小無拘焉。臣恐人心之自此陷溺。隄防之由是解弛。畢竟明義之書。將無可讀之地。世道之憂。容有極哉。所謂分館記。晩始得見。憂憤之極。略此論列。臣謂新榜及第洪儀泳李東埴。姑先降附芸館之末。槐院主圈諸人。亟施刋削之典。斷不可已也。答曰。省疏具悉。隄防之嚴與不嚴。未必獨在於槐調芸調之殊。正係朝廷擧措之得宜與否。每以當鎭安處鎭安。當隄防處隄防等語。惓惓於前後筵席。承佐之責。望在揆地。所請提調。姑只置之。參圈人事。已及於相箚。爾其勿辭察職。仍傳曰。李東埴事云云。臺臣似必未諳本事而然也。寸數不但絶遠。才繫旋宥。卽亦無情實故也。疏中所請。過矣。此意。知悉。
정조 7년
左議政洪樂性箚曰。伏以。新榜分館。法意甚嚴。若有釁孽之類。則初不敢擬議於一點之紅。乃所以嚴隄防而愼掄選也。噫。亂臣賊子。何代無之。而豈有如趾述纘簡範吉諸逆之窮凶極惡者耶。至今追思。魂夢猶驚。惟彼儀泳。以此賊之同堂至親。乃敢挾試紙。肆然赴擧。苟有國綱。寧有是耶。雖以李東埴言之。京賊稱兵之謀。亦是前古所未有之劇逆。而東埴亦嘗囚繫於州獄。幸以蒙宥。則改其名字。冒占科第。比之儀泳。雖有寸數之差殊。論其蔑法縱恣。則無甚異同。及其科榜之出也。削拔之請。不發於司直之地。已不勝其慨然寒心。而至於主圈諸人。則此輩根派來歷。決無不知之理。而不少留難。加以紅點。俾參國子之圈。物情駭惋。顧當如何也。仍伏念。近年以來。人心狃安。隄防不嚴。懲討一事。便屬笆籬。凡係逆孽醜類。全沒畏縮之心。顯有跳踉之漸。敢以希冀之計。生意於登科做宦。王章之掃地。輿情之憂歎。厥惟久矣。今此諸賊之免坐至親。比隣切族。寧容竝齒於簪紳之列。而置諸次選。若是容易。究厥心腸。有不可測。主圈博士以下。一倂拿鞫嚴問。洪儀泳李東埴等。削其科名。仍命島配。以爲懲後之道焉。日前臺臣所論。可見共憤之意。而若其二人之請付芸館。圈官之勘以刊削。誠未免失之太輕。揆以臺體。不可置而不論。持平徐配修。亦施譴罷之典。斷不可已也。答曰。省箚具悉卿懇。筵中已悉之。卿不必更事覶縷矣。至如點數之不參不壹。必置槐芸之間。意義俱無所當。博士以下。拿問定罪。末端事。容喙而反被不容喙之罪。則彼元不容喙之人。合施何許律名。朝廷擧措。似不宜若是顚倒也。不允。仍傳曰。此批答。遣史官傳諭于左議政。
정조 7년
癸卯五月初三日巳時。上御宣政殿。抄啓文臣親試入侍時。行左承旨朴祐源。行右承旨柳義養。左副承旨林錫喆。右副承旨徐龍輔。同副承旨洪履健。假注書李敬五。事變假注書朴能源。記注官金健修金鳳顯。以次進伏訖。上曰。試官入侍。原任提學李徽之。直提學鄭民始徐浩修。直閣金憙。檢校直閣金宇鎭鄭東浚徐鼎修。率抄啓文臣入殿庭。行四拜禮後。諸試官以次進伏。上曰。時原任大臣入侍。出榻敎賤臣承命出。與領府事金尙喆。判府事鄭存謙徐命善鄭弘淳。左議政洪樂性。判府事李福源偕入進伏。尙喆曰。日候不調。聖體。若何。上曰。一樣矣。尙喆曰。王大妃殿氣候。若何。上曰。一樣矣。尙喆曰。惠慶宮氣候。若何。上曰。一樣矣。上曰。大臣姑爲退座。試所命官與主文。進前書題。上曰。抄啓文臣。分東西各坐。上曰。近日次對久不行。廟謨甚多矣。卿等進前。尙喆等以次進伏。上曰。徐配修上疏。何如。樂性曰。揀擇坐起後。不得入侍。故未及仰稟。然在嚴隄防之道。不可無臺疏矣。上曰。爲幾寸乎。樂性曰。洪義泳爲啓禧之五寸。而李東埴亦爲京來之至親云矣。上曰。近日國綱。無復餘地。義理漸至晦塞。隄防日益解弛。至於今番事而極矣。槐院提擧。雖至拿鞫嚴問。可也。而只憑於徐配修一言而止。於卿實爲慨然。亂臣賊子何代無之。而豈有如明義錄諸賊乎。亦豈有如趾述等凶種乎。曾未幾何。隄防若此。世道若此。予實欲無言矣。銓曹之一部當規模。專在登拔事屬歇後。故昨冬洪秉益。猶復落點。而此則大不然。渠以劇賊之至親。何敢挾紙入場乎。圈點者不可無鞫問。而杖斃則過矣。亦難生出獄門矣。樂性曰。臣未敢知臺疏之請削版與否。而不可不依聖敎處之矣。上曰。置之。承文之下。校書之上。用意叵測。事當嚴問矣。樂性曰。圈點之用意若此。其時圈點諸人。拿鞫得情。何如。上曰。大體言之。問亦宜矣。命善曰。隄防處不可不嚴。渠豈見科者乎。尙喆等曰。圈點人則拿鞫。洪義泳李東埴則拔榜。宜矣。上曰。拔榜則過矣。渠輩之守分。豈易乎哉。參圈諸人誰也。樂性曰。池德斌柳憲周南必錫矣。上曰。目下事如此。世道又如此。甚事不生乎。前日則猶有怯。今則竝與怯而無之。今日朝廷。何爲而至於此境。此賊則一門盡爲惡逆。雖無夷族之法。只憑一臺臣藥石之言而止。卿等豈可抗顔於如許朝廷乎。予於卿等。誠爲慨然。卿等旣立於今日朝廷。則宜嚴隄防。須勿如此。樂性曰。如臣無似。職忝董率。觸事憒憒。世道至此。僨誤國事。莫非臣罪矣。上曰。卿旣不事事。有何僨誤與否乎。尙喆等曰。此莫非臣等不誠之罪矣。樂性曰。此事將何以處之乎。上曰。大體如此。別無處置矣。尙喆等曰。此豈待自上處分者乎。上曰。下直守令江界府使入侍。江界府使吳載熙進伏。上曰。江界事誠悶然。別卜定。果何如。樂性曰。若趁七月期限。則何處覓出乎。上曰。二十八斤將何及期。此乃行不得之事。此時竝與前未捧而畢捧。此豈成說。捧亦難。不捧亦難。未知何以則爲好矣。樂性曰。若不捧則倭人無入送之日矣。上曰。未知新倅。何以善處。而卽今卄八斤。將何以盡捧。樂性曰。來年則當用二百餘斤。未知何以繼用也。上曰。諸大臣之意。何如。尙喆曰。所産之多少。與古無異。而今之價踊。誠極訝惑。不可不治其本矣。命善曰。臣向聞洪秀輔之言。有尾閭之泄。彼人之潛商。無限云矣。上曰。此乃潛越乎。命善曰。然矣。上曰。俄以蔘事。下敎縷縷。汝須約己奉公。無效前倅之爲也。同副。傳諭出送。可矣。履健讀傳諭訖。載熙退出。上曰。提調入侍。賤臣承命出。與藥房提調金華鎭偕入進伏。上曰。在外都承旨許遞。前望單子入之。出榻敎仍命退。諸臣以次出。
정조 7년
癸卯五月初三日午時。上御誠正閣。左副承旨入侍時。左副承旨林錫喆。假注書李敬五。記事官李崑秀尹行任。以次進伏訖。上曰。檢校直閣兼春秋入侍。賤臣承命出。與檢校直閣鄭東浚。兼春秋金健修偕入進伏。上曰。崑秀先退。上命書傳敎曰。左副承旨聞有實恙。許遞。前望單子入之。上曰。新除授承旨牌招察任。出榻敎仍命退。諸臣以次出。
정조 7년
癸卯五月初三日申時。上御誠正閣。坐直承旨入侍時。左副承旨林錫喆。假注書李敬五。記注官金健修。記事官李崑秀。以次進伏訖。上曰。右副承旨下番翰林入侍。賤臣承命出。與右副承旨徐龍輔。記事官尹行任偕入進伏。上命讀抄啓文臣試券。龍輔讀奏訖。仍命退。承史以次出。
정조 7년
行都承旨趙時俊坐。行左承旨朴祐源坐直。右承旨未差。左副承旨未差。右副承旨徐龍輔內閣進。同副承旨洪履健坐直。注書李祖承病一員未差假注書徐瀅修仕金孝建仕直。事變假注書鄭來百仕。
정조 7년
洪履健啓曰。明日常參經筵。取稟。傳曰。停。
정조 7년
朴祐源。以都摠府言啓曰。今日入直內三廳武兼禁軍及軍兵等。當爲中日習射。而國忌相値。不得爲之之意。敢啓。傳曰。知道。
정조 7년
朴祐源啓曰。左副承旨李時秀。今日不爲仕進。卽爲牌招。何如。傳曰。允。
정조 7년
以左副承旨李時秀牌不進罷職傳旨。傳于朴祐源曰。許遞。前望單子入之。
정조 7년
事變假注書朴能源陞付。代金孝建爲假注書。
정조 7년
假注書朴能源奉命。代金孝建爲假注書。
정조 7년
事變假注書金孝建陞付。代鄭晩錫爲假注書。
정조 7년
傳于徐龍輔曰。騎馬二匹立之。史官二員待命。
정조 7년
朴祐源啓曰。假注書沈晉賢。身病猝重。勢難察任。今姑改差。何如。傳曰。允。
정조 7년
假注書望沈晉賢改差。代朴能源爲假注書。
정조 7년
傳于趙時俊曰。右副承旨入侍。
정조 7년
兵曹口傳政事。副司直吳大益李亨元。
정조 7년
傳于洪履健曰。同副承旨馳詣宗廟永禧殿景慕宮永祐園。奉審摘奸以來。
정조 7년
朴祐源啓曰。卽者義禁府都事來言。左議政洪樂性。判府事鄭存謙。今方待命於金吾門外。係是大臣去就。敢啓。傳曰。知道。
정조 7년
洪履健啓曰。判義禁李命植再牌不進。推考傳旨今方捧入。而開坐命下之後。一味違召。不卽擧行。事甚未安。所當更請牌招。而係是一日三牌。何以爲之。敢稟。傳曰。雖未知病勢如何。口招開坐有命。尙不出膺。致令擧行。因此遲滯。判堂事。誠極寒心。仍以前牌牌招。違牌勿爲呼望。如是下敎之後。雖擔舁。不卽入肅。焉有如許國綱。政院各別嚴飭。
정조 7년
洪履健。以吏曹言啓曰。今此長陵忌辰祭獻官。前承旨吳大益。仁明園忌辰祭獻官。前參議李亨元塡差。而俱無職名。令該曹口傳付軍職。何如。傳曰。允。
정조 7년
朴祐源。以兵曹言啓曰。前麟山僉使崔爀棍問取招草記。傳曰。知道。罪名考例稟處事。命下矣。本曹無可據之例。而取考律文。則大明律鬪毆條有曰。刃傷人者。杖八十。徒二年。今此崔爀。令該府依律勘處。何如。傳曰。允。
정조 7년
洪履健。以司僕寺官員。以一二提調之意啓曰。濟州前判官李亨默遞任。進上馬三匹。今纔上來。禾毛色別單書入。依例內廐立養之意。敢啓。傳曰。知道。
정조 7년
校理姜。副校理李錫夏。副修撰金載人李鼎運等箚曰。伏以。臣等得伏見大臣陳箚聖批下者。臣等聚首相顧。駭憤交中。噫。丙丁以來。凶逆層生。而至若趾述範吉等諸賊。實是天鍾之戾氣。梟獍之種子。八域含生之腐心痛骨。愈久愈激。則其爲逆孽之支屬者。何敢齒列於天地之間耶。惟彼洪儀泳。敢以此賊同堂之親。萌心榮進。冒占科名。自同尋常之人。噫嘻。痛矣。如渠之凶種醜類。固當擯逐之不暇。而爲今日臣子者。何忍使渠。着帽束帶。肆然立殿下之庭哉。至如京來稱兵之凶謀逆節。此何等劇賊。而李東植雖曰疎族。旣是切隣相干之人。則纔脫牢獄。便生占科之心。變幻名字。敢逞欺世之計。其縱恣無忌。一至此哉。噫。新榜分館。事體至重。掄選之際。宜加審愼。而主圈之人。遽置二人於國子之選。人心之陷溺。隄防之掃盡。吁亦甚矣。主圈博士以下。旣有拿問定罪之命。臣等姑不敢徑請擬律。而嚴加究覈。明示處分。斷不可已。洪儀泳李東植。亟允大僚之請。削去科籍。仍施島配。使國綱毋壞。凶孽知懼焉。臣等職在論思。見此駭惋之事。而未能登時論列。惶恧之極。莫省攸措。忙構短箚。冒沒齊籲。惟聖明垂察焉。答曰。省箚具悉。無論言之過中與否。到今唱第爲幾日。分館又爲幾日。而忽以拔榜或島配之請。相箚堂箚。昨今相續登聞。此何故也。無或丙丁餘醜。復有伺釁之漸故然耶。否則胡爲而迭聲煩浼。噫。事之不誠。孰有甚於是。爾等職在論思。甘爲此羞恥之事。惜乎。
정조 7년
行判中樞府事鄭存謙箚曰。伏以。懲討不嚴。義理漸晦。人心忸安。隄防日壞。至於劇賊至親之成均分館而極矣。第念殿試出榜之時。若早爲拔榜。則宜無向後此等變怪。而臣適忝讀券之任。昏迷聾聵。漫無省覺。不能陳請拔去於拆名之際。論其罪負。鈇鉞猶輕。震悚之極。無以容措。玆敢短箚自訟。伏乞聖明。亟降重罰。以嚴法紀。以警具僚。不勝幸甚。答曰。省箚具悉卿懇。卿見堂箚批乎。在卿自量之如何。予不欲更事云云。卿須安心勿辭。仍傳曰。此批答。遣史官傳諭于鄭判府事。
정조 7년
癸卯五月初四日卯時。上御誠正閣。右副承旨入侍時。右副承旨徐龍輔。假注書徐瀅修。記事官李崑秀尹行任。以次進伏訖。上命注書出去。藥房都提調提調守禦使率醫官。先詣元子宮。承候後入侍。賤臣承命出來。與藥房都提調徐命善。提調金華鎭。守禦使鄭民始。率醫官。偕進元子宮。承候後還入進伏。命善曰。日間聖體。若何。上曰。一樣矣。命善曰。臣等昨今連入深嚴之地。獲瞻岐嶷之容。下情之歡欣頌祝。實倍前日矣。仍奏曰。醫官李挺楫。以差備待令。效勞甚多。不可無激勸之道。令該曹陞六調用。何如。上曰。依爲之。出擧條上曰。今番抄啓製述。時刻甚促。而皆能成樣。誠難矣。命善曰。臣於昨日。與諸試官相對說此。以爲勿論工拙。其能及期呈券。足稱實才矣。上曰。金啓洛果善作矣。李勉兢則素有文名云。而以昨日事觀之。能文者亦如此乎。過限呈券。所作亦不成樣。豈其故不致意而然耶。華鎭曰。豈有故不致意之理耶。渠之所作。本有得失矣。命善曰。能文者或有得失。而失意之作。亦必有可觀之處。如李勉兢之全不成說。恐難歸之於失意矣。上曰。鄭萬始之昨日端午帖。儘是合作矣。尹行任徐瀅修之比較所作。卿等見之乎。命善曰。未及見之矣。上命注書出去。比較兩詔持入。賤臣承命出來。持兩試券復入。諸臣輪覽訖。命善曰。尹行任之文。可謂名作矣。上曰。果善作而猶不免於科文圈套。至若脫略繩墨。深得館閣體段。當以徐瀅修之作爲優矣。民始曰。新豊之移設。專出慰悅上皇之意。而尹行任之作。則首尾鋪敍。無非此意。徐瀅修之作。則一句以外。未見有解題處。是可欠也。命善曰。此言誠然矣。上曰。豈有是理。徐瀅修則終是館閣之文矣。仍命都提調提調守禦使先退。諸臣隨卽退出。
정조 7년
癸卯五月初四日申時。上御誠正閣。坐直承旨入侍時。行左承旨朴祐源。假注書徐瀅修。記事官李崑秀尹行任。以次進伏訖。上命注書出去。奉朝賀入直閣臣入侍。賤臣承命出來。與奉朝賀徐命膺。入直閣臣鄭民始偕入進伏。上謂命膺曰。卿於西關往來之後。初登筵席矣。命膺對曰。然矣。上曰。卿是與國同休戚之家。徐瀅修之登第。在國家誠有得人之幸。而近見其爲人。亦甚純熟。予庸嘉之矣。命膺曰。再造生成等語。卽人臣感君恩之例語。而臣家所被。眞可謂再造生成矣。臣於唱榜之日。伏聞筵敎。終日感泣。不知此生。何以圖報萬一也。上命退。諸臣以次退出。
정조 7년
癸卯五月初四日酉時。上御誠正閣。坐直承旨入侍時。左承旨朴祐源。假注書金孝建。記事官李崑秀。記事官尹行任。以次進伏訖。上曰。事變假注書望筒書入。賤臣承命出來。持望筒進伏。上曰。右承旨病勢。果難供劇云。許遞。前望單子入之。出傳敎上曰。奉審承旨入來與否。知入。賤臣承命出。以姑未入來之意。微稟。上曰。金虎門待奉審承旨入來後下鑰。賤臣承命出傳。上命退。諸臣以次退出。
정조 7년
行都承旨趙時俊坐。行左承旨朴祐源坐直。行右承旨李漢豊未肅拜。左副承旨李義行未肅拜。右副承旨徐龍輔坐直。同副承旨丁範祖未肅拜。注書李祖承病一員未差假注書徐瀅修仕朴能源仕直。事變假注書鄭晩錫在外。
정조 7년
徐龍輔啓曰。自明日。至初十日。國忌齋戒正日。視事。頉稟。傳曰。知道。
정조 7년
朴祐源啓曰。卽者議政府錄事來言。左議政洪樂性。伏見堂箚批旨。辭敎截嚴。伏不勝惶懍震慄。走伏金吾門外。恭俟嚴譴。仍納命召。何以爲之。敢稟。傳曰。安心勿待命事。遣史官傳諭。仍傳命召。
정조 7년
朴祐源啓曰。卽者中樞府錄事來言。判府事鄭存謙。伏見堂箚批旨。辭敎截嚴。伏不勝萬萬惶悚。走伏金吾門外。恭俟嚴譴。係是大臣去就。敢啓。傳曰。安心勿待命事。遣史官傳諭。
정조 7년
傳于徐龍輔曰。下直守令留待。
정조 7년
傳于朴祐源曰。承旨閣臣入侍。
정조 7년
朴祐源啓曰。假注書金孝建。身病猝重。勢難察任。今姑改差。何如。傳曰。允。
정조 7년
以慶尙監司農形狀啓。傳于朴祐源曰。本道麥農。頗有登熟之望云云。去卄八雹災。所經處被損。必當不少。雖是十數邑之三面。或五六面。而被災處。民情誠有向隅之歎。道啓中人皆有鼓腹之樂。渠獨無待哺之弊云者。足謂畫出眞景。須卽一一看坪。另加慰撫。仍令題給種糧。及時改播。令廟堂今日內行會。關東平昌一邑。亦依此例擧行之意。一體行會。擧行形止。竝與民情。纖悉狀聞事。亦爲分付。
정조 7년
假注書金孝建改差。代以朴能源爲假注書。
정조 7년
事變假注書鄭晩錫在外。代以崔重圭爲事變假注書。
정조 7년
事變假注書崔重圭在外。代以鄭來百爲事變假注書。
정조 7년
承旨前望單子入之。李漢豊李義行丁範祖落點。
정조 7년
趙時俊啓曰。卽者校理姜。副修撰金載人。無端徑出。依定式禁推傳旨捧入。而玉堂上下番俱空。事甚未安。副校理李錫夏。修撰李度謙。竝卽牌招入直。何如。傳曰。允。
정조 7년
徐龍輔啓曰。副校理李錫夏。修撰李度謙牌不進罷職傳旨今方捧入。而校理姜。副修撰金載人。禁推傳旨捧入。校理趙興鎭。副修撰李鼎運。牌招草記未下。修撰李東郁。疏批未下。玉堂上下番俱空。事甚未安。未差之代。政官牌招。開政差出。待下批。仍卽牌招入直。何如。傳曰。允。
정조 7년
以禁府時囚罪人南必錫等口招啓目。傳于徐龍輔曰。口招亦有許多般。該府若以本事。謂關係不輕。則此供辭。豈敢正書以啓。所謂供辭。全沒倫脊。一囚之供。甚至有譜學固陋之說。其餘諸囚。皆以儀泳之於趾述。或曰六寸。或曰八寸等語。游辭漫漶。該堂之看作尋常。了無反覆盤覈之意。事之唐突。孰甚於此。此而循例判下。掃地之名義。益無收拾之望。赴坐判堂。爲先從重推考。參坐諸堂推考。原公事爻周以下。使之卽刻開坐。除尋常。嚴問取招。捧草供以聞。至於李東植事。別無更問之端。此則問目中置之。更推之後。渠輩又復如前呑吐。國有常憲。依啓目刑推得情。斷不可已。以此添問目取招。三囚中或有嶺人。或有新出身人。此則容有一分可恕之端。而一囚則供辭不但駭悖。出身已多年所。不可與他多囚。比而同之。竝以此意。一體嚴問事。分付。
정조 7년
以禁府時囚罪人槐山前郡守成光默口招啓目。傳于徐龍輔曰。前有繡啓。後有道啓。事狀盡露無餘。致死人罪犯之可誅可殺與否。姑舍是。其下手之憯毒。用刑之殘酷。眞所謂前未聞後未聞。決非常情人所爲。況一門四人之因此倂命。不但有由我之歎。旣斃之尸。圍棘壓石。殆有甚於加刑時。枷用棺板。杖用三綾。此等邑倅。若以尋常濫殺律論之。民將盡劉而後已。況査案明白。又因特敎。使之捧口招。則事事游辭。言言謾弄。太無嚴畏之意。如渠之輩。不畏朝廷至此。似此放恣無嚴之人。若不限直招。加刑得情。是國無法也。此供辭勿施。待明朝更爲開坐。以該道査啓。逐條捧遲晩後。修啓目以入啓。
정조 7년
徐龍輔啓曰。明日次對。兩司當爲進參。除在外未署經外。未肅拜呈告人員。竝待開門牌招。何如。傳曰。允。
정조 7년
徐龍輔。以弘文館言啓曰。副修撰李鼎運。由限已過。與新除授校理趙興鎭。竝卽牌招察任。何如。傳曰。允。
정조 7년
朴祐源。以摠戎廳言啓曰。本廳壯抄右司把摠姜柱箕。身病猝重。勢難察任。改差。何如。傳曰。允。
정조 7년
徐龍輔。以義禁府言啓曰。因兵曹啓辭。麟山前僉使崔爀。令該府依律勘處事。允下矣。崔爀今已拿囚。而取考律文。則大明律鬪毆條有曰。凡刃傷人者。杖八十。徒二年。大典推斷條有曰。犯私罪。杖一百以上之罪決杖。告身盡行追奪。先朝受敎內。王府決杖者。代以金贖矣。崔爀。杖八十收贖。告身盡行追奪。黃海道遂安郡位羅驛。徒二年定配。而以兵曹啓辭內辭意。具罪目。發遣府書吏。押送配所。何如。傳曰。允。如有功議。各減一等。
정조 7년
徐龍輔。以義禁府言啓曰。崔爀。杖八十收贖。告身盡行追奪。黃海道遂安郡位羅驛。徒二年定配事。草記批旨內。如有功議。各減一等事命下。而崔爀無功議云矣。敢啓。傳曰。知道。
정조 7년
禮曹啓目。粘大興居故學生金致和妻申氏上言。移其夫已施之恩典。請褒其舅。情理有足感動是白乎乃。辭緣大段爽實。置之。何如。啓。因婦呼籲移旌其舅。不無日後之弊。兩邑牒如是其詳備。足爲憑信之左契兺不喩。金女之上言。言雖差爽。情則切悲。且有令人感動處是如乎。同金邦彦特爲旌閭。以聳一邑士民爲良如敎。又啓目帖。故都事沈宗明殉節事蹟。到今二百年之後。有難以子孫之呼籲。遽然請施。反啓來頭紛紜之弊。沈鏗上言內辭緣。置之。何如。啓。事蹟雖在久遠。節義可謂卓異。當此名義掃地之時。此等激勵之典。實屬當務。特爲旌閭爲良如敎。
정조 7년
右議政洪樂性箚曰。伏以。臣於相職。豈有毫分堪承之望。而適値鼎席空虛之時。推諉無所。逃遁不得。感激隆恩。怵畏嚴命。遂未免黽勉承膺。冒沒蹲據者。居然爲三箇月。而觸處昏謬。臨事顚錯。瘡疣層出。罪戾山積。每被涵容之恩。幸逭鈇鉞之誅。而臣心之惶愧憂懍。日甚一日。莫省置身之所也。雖以今番事言之。新榜之出。分館之圈。凡爲幾日。而曚昧噤嘿。殆若聾瞽瘖啞者然。第伏念旣覺之後。終無一言。亦非所以有懷必陳之義。故冒陳箚本。仰請處分。而若其顚倒不誠之罪。尤無所逃。迺者聖批。誨責備至。指敎丁寧。臣於是。益不勝其恧縮罔措。繼伏見堂箚批旨。辭敎截嚴。臣誠驚懍震越。走伏金吾。恭俟嚴譴之遄降。不意聖度天大。不惟不加之罪。至下勿待命之敎。負罪賤臣。何以得此於聖明也。感惶之極。不覺淸淚之被面也。一向煩聒。亦涉猥屑。不得不退伏私次。而默數愆尤。何事非罪。情踪則轉益危蹙。顔面則實無可顯。玆敢略暴血懇。仰瀆宸聽。伏乞聖慈。俯賜矜察。亟賜斥退。仍降威罰。以警具僚。以安賤分。不勝幸甚。答曰。省箚具悉卿懇。明義一書。無地可讀。此時象使然。卿亦今之時相也。毋怪乎熟習時樣。卿何必費辭過引。以益其欠誠之歎乎。予聞君臣之間。貴相無隱。故此云云。實出肝膈。幸望勿以爲訝。次對使之明日來會。安心勿辭。出而視事。仍傳曰。此批答。傳諭于右議政。
정조 7년
戶曹判書徐有隣。右參贊鄭昌聖。刑曹判書鄭一祥。刑曹參判沈頤之。副司直申大升。同副承旨洪履健等疏曰。伏以。臣等俱以魯莽之識。猥膺考試之命。僅得竣事。獲免大何。而其中洪儀泳李東埴事。竊有所萬萬駭悚者。噫嘻。趾述等父子兄弟之窮凶極惡。實是載籍以來所未有。此賊之同堂至親。其何敢自同平人。出入場屋。至若京來之爲凶逆。渠率苟有血氣。莫不憤惋。則雖係族黨之稍遠。所當縮伏之不暇。而況在被繫。而倖宥者乎。當初坼號之時。見其姓名。知其爲兩賊姓同之親。而儀泳則父名旣變。未詳寸數之切近。東埴則本名亦改。莫曉事實之如許。倉卒之際。不善周旋。未能卽地拔去。以致循例充額。追聞傳說。始乃知得昏謬之失。方切自訟。卽者大僚。箚論兩人之根派。請削科籍。臣等未究來歷。遽置榜眼之辜。於是乎益無所逃。聚首省愆。惶汗浹背。其何可諉以曚昧。晏然自恕乎。玆敢相率陳章。冒瀆崇嚴。伏乞聖明。俯賜諒察。亟允大臣之請。以嚴隄防。仍治臣等之罪。俾爲不職之戒。不勝幸甚。
정조 7년
以戶曹判書徐有隣等聯名上疏。傳于徐龍輔曰。苟欲引義。早自爲之。可也。忽於再昨以後。如是相續煩浼。豈非訝惑之甚。況昨夜鄭判府事箚批。已示不槪之意。則然又冒呈。事體道理。俱未知爲穩。疏頭以下諸臣。則猶以原疏之昨午留院。或可寬恕。其中同副。職在出納。且是疏中人。而此疏無難捧入。寧有如許擧措。當該承旨罷職。原疏還給。
정조 7년
副校理李泰永疏曰。伏以。殿宮上號。縟儀誕擧。園寢展謁。睿慕克伸。大小均歡。中外胥忭。仍伏念。臣於月前。忝叨論思。罪著不言。罰止薄罷。滿心惶忸。無地自容。退省愆尤。杜門蹙伏。不自意恩敍遽降。又無何。新除繼下。臣且惶且感。益不知措躬之所也。噫。館職之與在三司之列者。豈徒然哉。凡有朝議。皆得以可否言論。則今此逆種之跳踉。隄防之凌壞。其所關。何如。而臣矇不覺悟。未效當言之義。所負甚重。有非尋常失職之比。而乍罷旋敍。官銜復縻。是豈朝家懲癉之政。而抆拭冒出。自同無故。亦豈私分之所敢安乎。反復思量。承膺無路。伏乞聖明。特降亟削之命。俾示不職之戒焉。臣於自訟之章。不宜贅及他說。而憂憤所激。終難泯默。敢此附陳焉。噫。亂逆之變。何代無之。而豈有如丙丁諸賊之窮凶極惡者乎。至若趾述範吉等劇逆。尤是載籍之所未有所未聞也。則凡今頂天而履地者。孰不思之心腐。言之膽裂。而近年以來。嚴防漸壞。餘孽尙多。至於今番洪儀泳事而極矣。渠以凶逆之至親。纔免應坐之常刑。可謂幸矣。而萌心榮進。冒赴場屋。榜眼一出。萬目俱駭。噫嘻。痛矣。一部明義。揭如日星。如渠之凶種醜類。何敢齒列於天地之間。而爲殿下臣子者。忍使束帶着帽。共立於殿下之庭哉。惟彼主圈之人。亦今日食祿者也。不思懲斥之義。反懷彌縫之計。厭然置之於上下之間者。做事甚巧。用意叵測。而又況李東埴。以極賊京來之同鄕親族。旣被捕繫。旋蒙宥放。當時之未盡究覈。尙切痛惋。換名而冒竊科第。尤極縱恣。此等之類。少無擯逐之意。乃置圈隷之列者。何無顧忌之甚也。臣恐義理由是而益晦。人心自此而益陷。終至於莫可收拾矣。至於日前臺臣之疏。雖與終始含默有異。而持論自歸於太緩。請勘不免於有失。臣竊爲之慨然也。臣謂參圈博士以下。卽命王府。拿鞫得情。洪儀泳李東埴。亟削科籍。仍配遠島。而陳疏臺臣。亦施譴責之典。斷不可已也。答曰。省疏具悉。已悉於他批矣。以校理李泰永上疏。傳于徐龍輔曰。此疏卽一相箚謄本。其爲不誠無實。殆有甚於昨日。至於參圈人拿鞫事旣勘之後。忽又陳聞。似此上疏。前所未見。又若請罪臺臣論罪事。得無有傷廉防。此玉堂亦是不言中一人。則乃反出而論人。由前由後。大是妄錯。在朝家含垢之義。誠不欲一一索言。而當此去丙丁稍久。遠邇覬覦之徒。積費經營之時。事關隄防處。若不明示好惡。是豈生道殺人之意乎。況玉署之臣。地望責任。果何如。而昨今擧措。心口太不相應。豈非所謂不可使聞於他人者耶。此疏當還給。而名以言疏之故。纔令政院。書頒例批。而決不可仍以無警。罷職。昨日拜箚玉堂。姑先從重推考。俾知去就。可也。
정조 7년
癸卯五月初五日卯時。上御誠正閣。左承旨入侍時。行左承旨朴祐源。假注書徐瀅修。記事官李崑秀。記注官金鳳顯。以次進伏訖。上命祐源。書李泰永處分傳敎。命賤臣出去頒布。仍命入直閣臣入侍。賤臣承命出來。與入直閣臣鄭民始偕入進伏。上謂民始曰。俄者堂疏及試官上疏見之乎。民始曰。未及見之矣。上命注書出去。下直守令皆已出去與否。知入。賤臣出問還奏曰。皆已出去云矣。上又命注書出去。輪對官待令與否。知入。賤臣出問還奏曰。初一日已以齋戒頉稟。故不爲待令云矣。上命退。諸臣以次退出。
정조 7년
癸卯五月初五日申時。上御誠正閣。坐直承旨入侍時。右副承旨徐龍輔。假注書徐瀅修。記事官李崑秀尹行任。以次進伏訖。上命龍輔。書左議政箚子批旨。讀訖。命注書出去頒布。自政院發牌司錄。使之傳諭。賤臣出來傳命後。還入進伏。上又命注書出去次對久不設行。故欲於明日爲之之意。使備邊郞。往傳于大臣。明日次對。備堂一員。如或懸病。當有處分。使之一齊進參事。分付。賤臣出來傳命後。還入進伏。上命龍輔。讀禁府啓目。仍命書判付。讀訖。命注書出去。招致當直都事。使之持此判付。往傳金吾。未暮前。捧草供以入。賤臣出來傳命後。還入進伏。上謂瀅修曰。彼承宣之深於經學。爾亦知之乎。瀅修對曰。臣亦熟聞之矣。上曰。爾與承宣。反復論難。可也。瀅修曰。心與氣質有辨乎。無辨乎。龍輔曰。有辨矣。瀅修曰。曷爲而有辨。龍輔曰。氣質則有淸濁粹駁之不同。心則純善而無惡矣。瀅修曰。天下之物。莫不因其形而名之。理旣無形則孰從以名之。龍輔曰。無形之謂理。理之爲理。因其無形而得名也。瀅修曰。此論亦不明快矣。文簡公金昌協集中。論此以爲有是物。則必有所以爲物之理。是物之所以卽此理得名之故也。龍輔曰。所以之爲理。前輩無不言之矣。瀅修曰。中庸則曰。武王末受命。周公成文武之德。追王太王王季。此追王之禮。始擧於成王周公之時也。尙書則曰。若爾三王。是有丕子之責。此追王之禮。已擧於武王之世也。同出於經。而兩說者不同。何也。龍輔曰。此則不能詳究矣。上曰。爾則何以看之。瀅修曰。明儒顧炎武設此疑。而臣亦不能辨矣。上命退。諸臣以次退出。
정조 7년
行都承旨趙時俊坐。行左承旨朴祐源坐直。行右承旨李漢豊坐。左副承旨黃昇源坐直。右副承旨徐龍輔坐。同副承旨未差。注書李祖承病一員未差假注書徐瀅修仕朴能源仕直。事變假注書高廷憲仕。
정조 7년
朴祐源啓曰。禁衛營將官來言。今日本營軍兵。日次私習云矣。敢啓。傳曰。停。
정조 7년
朴祐源啓曰。御營廳將官來言。今日本廳軍兵。日次私習云矣。敢啓。傳曰。停。
정조 7년
傳于朴祐源曰。大臣備局堂上引見。
정조 7년
承旨前望單子入之。黃昇源金載瓚落點。
정조 7년
徐龍輔啓曰。新除授承旨李義行。方在罷散中。何以爲之。敢稟。傳曰。勿施。前望單子入之。
정조 7년
徐龍輔啓曰。新除授承旨丁範祖。前以豊川府使。方在解由未出中。何以爲之。敢稟。傳曰。勿施。前望單子入之。
정조 7년
以同副承旨金載瓚牌不進罷職傳旨。傳于趙時俊曰。聞其情理。勢難强令察任。許遞。
정조 7년
傳于徐龍輔曰。兵曹參知有闕之代。今日政差出。
정조 7년
有政。吏批。判書兪彦鎬受由在外。參判未差。參議金憙進。行都承旨趙時俊進。吏批啓曰。判書兪彦鎬受由在外。參判未差。小臣獨政未安。何以爲之。敢稟。傳曰。只出緊任。
정조 7년
以沈豐之爲右尹。以洪明浩爲兵曹參知。玉堂前望單子入之。姜彝正金方行兪漢敬李頤祥鄭在信落點。
정조 7년
朴祐源啓曰。校理姜彝正。副校理兪漢敬。修撰李頤祥。副修撰鄭在信俱在外。校理姜。副修撰金載人。禁推傳旨捧入。副校理金方行。方在罷散中。修撰李東郁。疏批未下。應敎副應敎未差。玉堂上下番俱空。事甚未安。未差之代。今日政差出。待下批。仍卽牌招入直。何如。傳曰。允。
정조 7년
再政。以徐有成爲副應敎。以鄭來鼎爲榮川郡守。以兪彦鏽爲山淸縣監。
정조 7년
趙時俊啓曰。副應敎徐有成。校理姜彝正。副校理兪漢敬。修撰李頤祥。副修撰鄭在信。俱爲在外。校理姜。副修撰金載人。禁推傳旨捧入。副校理金方行。方在罷散中。修撰李東郁疏批未下。應敎一員未差玉堂上下番俱空。事甚未安。未差之代。今日政差出。待下批。仍卽牌招入直。何如。傳曰。允。
정조 7년
事變假注書鄭來百拿處。代以高廷憲爲事變假注書。
정조 7년
兵批。判書金鍾秀受由在外。參判吳載純入直進。參議尹承烈病。參知未差。左副承旨黃昇源進。副司直徐晦修沈豐之柳義養姜世晃鄭東浚李在學林錫喆李時秀金履素單付。
정조 7년
朴祐源啓曰。應敎洪文泳。副應敎徐有成。校理姜彝正。副校理兪漢敬。修撰李頤祥。副修撰鄭在信。俱爲在外。校理姜。副修撰金載人。禁推傳旨捧入。副校理金方行。方在罷散中。修撰李東郁疏批未下。玉堂上下番俱空。事甚未安。副提學未差之代。今日政差出。待下批。仍卽牌招入直。何如。傳曰。允。
정조 7년
同義禁前望單子入之。鄭昌聖沈豐之落點。
정조 7년
朴祐源啓曰。新除授校理姜彝正。時在洪忠道公山地。副校理兪漢敬。時在洪州地。副修撰鄭在信。時在忠州地。修撰李頤祥。時在京畿廣州地。竝斯速乘馹上來事。下諭。何如。傳曰。允。
정조 7년
朴祐源啓曰。新除授副應敎徐有成。時在京畿楊州地。經筵入番事緊。斯速乘馹上來事。下諭。何如。傳曰。依啓。
정조 7년
朴祐源啓曰。應敎洪文泳。時在京畿積城地。經筵入番事緊。斯速乘馹上來事。下諭。何如。傳曰。依啓。
정조 7년
朴祐源啓曰。掌令安鼎大。持平徐配修。司諫李福徽。正言任希遠等牌不進罷職傳旨。傳曰。只推。
정조 7년
再政。以洪文泳爲應敎。以吳載純爲副提學。
정조 7년
以內醫院掌務官差下啓目。傳于朴祐源曰。昨日書入前仕三人中差下。自今內醫有闕。本廳前仕中。如有無故作散人。隨其落仕。次第差下。前仕無可差人。然後始以外醫啓下事。定式施行。因特敎除汰之類。不宜混淪擧論。惟玆之敎。欲使無罪見落者。啓復屬之路。有罪被譴人。絶希覬之望也。卿等以此知悉。方泰逵則雖或有前仕書入之時。如無別般特敎。毋得擧論。用金光國例。以懲頑悍之習。此後入侍。無論都提調提調。更以此漢名字警咳。當別般處分矣。
정조 7년
以平安監司江界別卜定體蔘尾蔘移定粘關事狀啓。傳于朴祐源曰。日前大臣入侍。已有筵敎。江民之荷擔。直由蔘政。戶口因此日縮。還奠無期。今以三十斤貿蔘之役。猝令刻日督納。誠屬矜悶。然出來之倭船。還期不遠。度支事勢。亦不可不念。以是之故。此狀請非不欲從施。實難遽然決行。卽令廟堂與度支之長。細加爛商。論理草記。
정조 7년
以鄭來百囚單子。傳于朴祐源曰。放。
정조 7년
以摠戎使薦望。傳于趙時俊曰。禁御將不可降遷。北伯亦難徑遞。然則此望筒。無可點之人。更以無故人擬薦。仍令政院。待下批牌招。以爲傳授密符之地。
정조 7년
朴祐源。以備邊司言啓曰。摠戎使今當差出。而擬望之人乏少。援據已例。二望擬入之意。敢啓。傳曰。知道。
정조 7년
備邊司薦望。以徐有大爲摠戎使。
정조 7년
摠戎使徐有大敎。王若曰。壁壘增重。曾解南顧之憂。旄鉞仗威。更紆北畀之寵。宸簡旣屬。廟剡攸歸。念我畿藩重權。莫如摠戎司命。關防對峙於南漢。地是輔車之形。水陸相連於沁都。人待管轄之器。顧先朝創設之意。繫圖苞桑。況今日委畀之謨。托重藩蔽。惟卿。簪紳名族。韜鈐令譽。佐戎幕於南槎。志大班定遠之投筆。掌王綸於北斗。才兼郤中軍之敦詩。資歷旣優。可屬一面之大事。聲績頗著。何難群情之同歸。玆授卿以摠戎使。卿其勉恢良籌。祇承寵命。體周后詰戎之意。修器械而繕倉廒。追漢壇拜將之規。明操鍊而愼賞罰。於戲。亭登洗劍。慨然慕古志士風聲。臺瞻鍊戎。自此試上將軍才略。故玆敎示。想宜知悉。副司直李鎭恒製進
정조 7년
朴祐源。以義禁府言啓曰。時囚罪人池德斌柳憲周等處。以判付內辭緣及應問條件。更爲發問目。反覆窮詰。至過半日。而其所納招。一如昨日。少無加減。德斌推諉圖脫之情。憲周漫漶彌縫之狀。專事發明。俱不出於前供。而前供旣有勿施之命。今招初無可書之語。究厥情狀。萬萬叵測。平問之下。斷無覈實之道。竝嚴刑究問。以爲得情之地。何如。傳曰。國有一分紀綱。如渠輩幺麽卑微小官。平問之下。將不得取服乎。名以王府。難於盤覈。有此草記。揆以事面。誠極寒心。渠輩若卽直招。卽當分輕重處分。脫出獄門。更以此意。各別嚴問取服。
정조 7년
朴祐源。以義禁府言啓曰。時囚罪人池德斌柳憲周等請刑草記批旨內。國有一分紀綱。幺麽卑微小官。平問之下。將不得取服乎。名以王府。難於盤覈。有此草記。揆以事面。誠極寒心。渠輩若卽直招。卽當分輕重處分。脫出獄門。更以此意。各別嚴問取服事。命下矣。臣等伏承嚴敎。不勝震越。謹以批旨內辭意。又出問目。諸般條件及其心所在。反覆究問。自午至昏。鉤覈之道。非不悉心。而罪人等一向恃頑。惟以前招所供。重複說去。終不直招。究厥心腸。誠極萬萬痛惡。雖未取服。依朝者判付。以草供封上。而臣等職忝王府。幺麽罪囚。終不能得情。溺職之罪。實無所逃。惶恐待罪之意。敢啓。傳曰。卿等姑爲勿待罪。
정조 7년
義禁府啓目。承文院博士南必錫池德斌。副正字柳憲周等口招云云。刑推得情。何如。啓。南必錫段。觀此供辭。別無可罪之端兺除良。畢竟完圈。皆從池德斌柳憲周。指揮於渠。何必深責是旀。且是嶺人。尤有參恕之端。姑先放送。以待結末爲旀。池德斌段。其於口招。可謂罪上添罪。特敎嚴問。事體自別。況旀昨下判付辭意。何等截嚴是隱。則渠以幺麽小官。游辭粧撰。全沒倫脊。甚至以不近理之說。肆然對供。究厥意思。萬萬無嚴兺不喩。渠供中。南必錫則以芸館發論。渠則以國子爲言是如爲有。則此亦當問之一端。卿等何不反覆發問乎是旀。又如八寸六寸之說。始聞於柳憲周樣納供者。其矣情狀。節節駭痛。憲周之所知者。渠豈有不知之理。而妄生圖脫之計。發此推諉之說。不問則已。名以捧口招。豈可徒然中止。此供辭勿施。依昨下判付及口傳下敎。更良反覆嚴問。期於得情爲有矣。如前除良。逐條盤詰。待直招。修正草供入啓爲旀。柳憲周段。嚴問之下。只道朴命燮家四字。終不明白指陳者。其矣所爲。極爲絶痛兺除良。況旀渠則釋褐未幾。聲聞不及。而乃敢周章於槐芸之際。顯有漫漶彌縫之跡。以此以彼。俱不可不更加嚴問。此囚段。原供辭勿施。出意見詳覈取招。亦以草供入啓爲旀。朝家之於此事。若是其齗齗不置。非爲洪儀泳之永枳。誠以近日所謂名義。日就掃地乙仍于。蓋欲略存階限。使人人知有大防。渠輩又於今日更推之時。一味呑吐。無意輸款。是不但國無法也。當依初判付。加刑得情。有不容已。此意。竝以添問目取招爲良如敎。
정조 7년
朴祐源。以義禁府言啓曰。時囚罪人南必錫。姑先放送。以待結末事。命下矣。南必錫依下敎。姑先放送之意。敢啓。傳曰。知道。
정조 7년
義禁府啓目。池德斌柳憲周口招云云。問目內辭緣。惶恐遲晩。啓。請刑而不卽加刑。非有顧惜於渠輩。刑下取服。不若平問得情乙仍于。特從涵貸之意。更示脫出之路是隱。則渠輩雖極暗劣。寧無含畏之心。而觀此更推。其矣等發明之說。節節無據兺不喩。至於池德斌段。六寸八寸之說。初招則推諉於柳憲周。將沮謁聖之說。更招則推諉於南必錫。惟以彌縫爲事。其矣情狀。萬萬駭痛是遣。不徒此之爲然。又敢以雖是惡逆之族屬。與一名有異。故不可付之芸閣等言。肆然對供。渠亦人耳。亦具知覺。逆屬與一名。孰優孰劣。且芸圈。原非一名兺。區處之科臼。雖以數十年前近例言之。儻來遍占淸密之地處。亦多隷之。其於所謂與一名有異云云。可謂當句內不成說是如乎。渠之本末。抑已稔聞。士夫之亦隷芸圈。渠必無不知之理。由前由後。卽此爲渠斷案。非不欲嚴刑究問。期於輸款。而堂堂王府。尙可不能詰一罪囚。必待刑訊。然後方可覈實乎是旀。又如指揮勸成無人等語。張皇自明者。亦甚放恣。更良一一嚴問。如不直招。依所請卽當加刑。加刑之後。決無遽停之道。雖以其矣利害言之。直招則脫放。不直招則受刑。捨利趨害。亦非常情之所出。此意竝以添問目。發問爲有矣。旣問之後。仍以中止。焉有如許國綱。卿等惕念擧行。無或泛忽爲旀。柳憲周段。寸數之說。旣發於渠口。而終始但道朴命燮三字外。此事實。一味呑吐。其矣所爲。亦極駭然。揆以讞獄之體。到今朴命燮拿問之外。無他道。與其直招於命燮置對之後。曷若及今時指陳之爲便。亦以此意。一體嚴問。捧草供以聞爲良如敎。
정조 7년
癸卯五月初六日卯時。上御誠正閣。大臣備局堂上引見入侍時。左議政洪樂性。漢城判尹具善復。行知中樞府事李命植。左參贊金華鎭。右參贊鄭昌聖。行副司直鄭民始。禮曹判書徐浩修。刑曹判書鄭一祥。行副司直徐有慶。戶曹判書徐有隣。工曹判書李𡊠。咸春君李昌運。行副司直李柱國。訓鍊都正李敬懋。行都承旨趙時俊。行左承旨朴祐源。假注書朴能源。事變假注書鄭來百。記事官李崑秀尹行任。以次進伏訖。樂性曰。日間聖體。若何。上曰。一樣矣。樂性曰。王大妃殿氣候。若何。上曰。一樣矣。樂性曰。惠慶宮氣候。若何。上曰。一樣矣。樂性曰。臣伏見昨下批旨。誠不勝萬萬惶懍。今日次對。雖敢冒沒登筵。臣之情地。轉益危蹙。人臣負此罪名。寧欲無生。不覺聲淚之俱下矣。上曰。卿過矣過矣。從古亂逆。何世無之。而豈有如禧賊家父子兄弟叔姪奴主作逆之變乎。今日在廷諸臣。固當以國讎視之。而乃反市恩賈澤。放恣無忌。孰甚於此。明義錄義理漸至晦塞。時象漸至頹敗。以此兆象觀之。將不知至於何境矣。大抵六寸之親。有何大關係乎。予之所以齗齗者。誠以其兆朕之見。形跡之露。昭不可掩故耳。池德斌圈事。誠極駭痛。而渠供中不知譜學云云。尤豈成說。今之時象。必有所以致此之由。卿試言之。樂性曰。聖敎至此。不知所以仰達矣。臣若有所聞。豈敢欺蔽而不言乎。臣以孤根弱植。聾聵忒甚。實不知門外之事。而近來人心。如水益下。雖以今番事言之。其漸已萌矣。其兆已見矣。而臣則漠然不知。莫非臣昏謬之罪矣。上曰。予意專以鎭安爲主。而以鎭安之故。反有跳踉之漸。今則不徒其漸有萌。其跡已著。予於此。誠不知何以收拾也。池德斌豈不知儀泳之爲禧賊近親。而只諉於柳憲周乎。極爲駭痛矣。大抵無論逆賊之八寸六寸。雖其四寸。惟視其爲人之如何。豈盡枳塞乎。卿之拔榜之請。誠慨然矣。再昨以後。諸臣之相繼陳請。亦欠誠實矣。雖以摠戎使之檢擬安宗厚言之。誠放恣矣。宗厚。曾以發捕禁都。尙今廢枳。可見公議。而昨冬大霈。雖令敍用。彼武將焉敢輕先擬望乎。予之本意。非欲永枳宗厚。而目下檢擬則誠爲無嚴矣。仍命書榻敎曰。摠戎使李昌運改差。上曰。近日注書。擧行駭然。當該注書拿處。出榻敎樂性曰。頃因刷馬契人等上言。幸行時植炬。陵役時莎草。折價雇立便否。狀聞稟處之意。覆啓。分付矣。卽見京畿監司李亨逵狀本。則枚擧各邑所報。以爲幸行時植炬。陵園修改時莎草。以會減之數。給付契人擧行。則在民似無弊端。而若或加數徵索。反有無窮之弊。依前擧行事。請令廟堂稟處矣。當初發關時。已慮有難便之端。而契人等言內。各邑擧行。不以人而以米雇立云。旣已雇立則付之契人。亦似無妨。故第令査問以啓矣。道臣博採列邑物情。條列登聞。而以擧皆不願爲言。强拂移給。非所可論。刷馬契人上言內辭緣。勿施。何如。上曰。依爲之。出擧條樂性曰。此黃海兵使申應周狀啓也。以爲本營執事旗鼓官。雖是領軍之役。徒苦數十年。終於罷散。稍有才識者。逡巡退避。依關西巡兵營及廣州水原等邑例。每年一人式。從久勤遷轉調用事。令廟堂稟旨。分付爲請矣。本營以海西關防之鎭。當關西要衝之地。將士激勸之道。宜有拔例之擧。而但本道內。旣無如巡營之屯別將。關西之東西林等窠。則勢將依久勤遷轉例。邊將調用。而近來久勤窠。多作履歷。京外軍門之應遷者。尙患不足。今又加定。其勢末由。帥臣所請雖如此。有難遽然創開。今姑置之。何如。上曰。依爲之。出擧條民始曰。今年大同米木錢布上納之遷延。比年前尤甚。今已五月。而所捧不及三分之一。外邑擧行固已駭然。而若自監營。着實考還。則上納之愆期。豈至於此乎。無論惠廳均廳。諸凡上納者。限以六月。若不畢納。則該邑守令。各別論罪。該道道臣。亦難免不飭之責。以此意爲先出擧條申飭。何如。上曰。依爲之。出擧條上曰。同義禁李世奭許遞。與未差之代。前望單子入之。出榻敎上曰。玉堂前望單子入之。出榻敎上曰。新除授承旨牌招察任。出榻敎仍命退。諸臣以次退出。
정조 7년
癸卯五月初六日辰時。上御誠正閣。左承旨入侍時。行左承旨朴祐源。假注書徐瀅修。記事官李崑秀尹行任。以次進伏訖。上命注書出去。玉堂前望單子入之。賤臣承命出來。持望單還入。上又命注書出去。摠戎使望。使之改擬以入。大臣尙在闕中與否。知入。賤臣承命出來。傳命後。還奏曰。大臣已出去云矣。上又命同義禁前望。以鄭昌聖沈豐之頒布。仍卽牌招察任。賤臣出來。傳命後。還入進伏。上又命新除授玉堂牌招察任。出榻敎仍命退。諸臣以次退出。
정조 7년
癸卯五月初六日午時。上御誠正閣。軍士房承旨入侍時。右副承旨徐龍輔。假注書朴能源。記注官金健修。記事官尹行任。以次進伏訖。上曰。政事望筒入之。賤臣承命出。回奏曰。政廳見窠。只有應敎副應敎。而曾通東壁者。或在罷散。或在外任。無以備擬云矣。上命書傳敎曰。應敎無排望之人云。玉堂東壁罷散人。竝敍用。又命書傳敎曰。榮川郡守。係是賑邑。一日曠官可悶。以道內守令中陞擬。使之除朝辭。卽爲赴任事。令該曹星火分付。仍下敎曰。榮川郡守。催促差出。捧望以入。賤臣承命出。捧政望以入。上曰。此郡擬望人中。有賑邑守令否乎。山淸縣監。亦爲擬望以入。賤臣承命出。捧山淸擬望以入。上命書傳敎曰。部官調用。一從日字久勤。排擬事。分付。仍下敎曰。勤仕部官。曾有區處之敎。如已區處則置之。未及區處。則擬於此窠以入。賤臣承命出。更捧政望以入。上曰。此三望外。又有部官之未擬者乎。考其久勤次序。改擬以入。賤臣承命出。捧所改政望以入。上命退。諸臣以次退出。
정조 7년
癸卯五月初六日戌時。上御誠正閣。左承旨與閣臣入侍時。檢校直閣金宇鎭。行左承旨朴祐源。假注書朴能源。記注官金健修。記事官尹行任。以次進伏訖。上曰禁府時囚罪人池德斌柳憲周成光默等草供入之。賤臣承命出捧入。上命承旨讀訖。仍命書判付。見日記上命退。諸臣以次退出。
정조 7년
行都承旨趙時俊坐。行左承旨朴祐源坐。右承旨李在學坐直。左副承旨李亨元坐。右副承旨黃昇源坐。同副承旨徐龍輔坐直。注書李祖承病一員未差假注書徐瀅修仕直朴能源仕。事變假注書高廷憲仕。
정조 7년
黃昇源啓曰。禁衛營御營廳將官來言。今日本營軍兵。日次私習云矣。敢啓。傳曰。知道。
정조 7년
朴祐源啓曰。明日抄啓文臣課講時。何承旨進去乎。敢稟。傳曰。左承旨進去。
정조 7년
以十一日。輪對。取稟。傳于朴祐源曰。爲之。